Τα εγκλήματα κατά της γενετήσιας αξιοπρέπειας στο διεθνές δίκαιο
Authors: Τζιβάρας Ιωάννης 
Published: September 2021

Η σεξουαλική βία αποτελεί ζήτημα τόσο παλαιό όσο και η ίδια η φύση των ενόπλων συρράξεων. Στην επιστημονική σκέψη, η τέλεση σεξουαλικής βίας αποτελεί αναπόσπαστο κομμάτι κάθε είδους συρράξεως, είτε αυτή τελείται σε κρατικό είτε σε διεθνές επίπεδο. Ιστορικά, έχει διαπιστωθεί πως σεξουαλικά εγκλήματα τελέστηκαν ήδη από την περίοδο της Αρχαιότητας, σχεδόν σε κάθε διαμάχη που πραγματοποιούνταν μεταξύ των εμπόλεμων μερών. Η μετουσίωση της «κατάκτησης» και της τέλεσης σεξουαλικών εγκλημάτων, ιδίως, κατά των γυναικών, στα πλαίσια της ενόπλου συρράξεως κατά την περίοδο της Αρχαιότητας, μέχρι την δίωξη και την τιμωρία δραστών, μέσω της ίδρυσης διεθνών μηχανισμών απονομής δικαιοσύνης, για την τέλεση αντίστοιχης βαρύτητας εγκλημάτων, πραγματοποιήθηκε μέσα από μία σημαντική εξέλιξη της ίδιας της αντίληψης τόσο για την αξία της προστασίας της γενετήσιας αξιοπρέπειας όσο και για την αξία της δίωξης και της τιμωρίας των δραστών στα πλαίσια της ορθολογικής απονομής διεθνούς ποινικής δικαιοσύνης. Εύλογα, η γενετήσια βία πέρασε από δοκιμασίες και διάφορα στάδια ως προς την κατοχύρωσή της με την σημερινή της μορφή. Οι ιστορικές εξελίξεις ανέδειξαν ότι το πρόβλημα της υπερβάλλουσας χρήσης σεξουαλικής βίας, ιδίως κατά την διάρκεια των ενόπλων συρράξεων, αποτελεί πρόβλημα με δεδομένη υπόσταση. Με δεδομένη την ποινικοποίηση της άσκησης σεξουαλικής βίας και την αποσαφήνιση του ζητήματος της μη εθελούσιας συμμετοχής του θύματος στις αντίστοιχες περιπτώσεις, στα εκάστοτε εθνικά δίκαια, το στοίχημα για το Διεθνές Δίκαιο ήταν η μεστή κατοχύρωση της σεξουαλικής βίας στις ένοπλες συρράξεις ως αντικείμενο που μπορεί να εγείρει την δίωξη των υπευθύνων για την τέλεση αντίστοιχης βαρύτητας εγκληματικών πράξεων. Η παρούσα, υπό κρίση, διδακτορική διατριβή έχει ως αντικείμενο την παρουσίαση της μετουσίωσης της αντίληψης αυτής, και δε, των σεξουαλικών εγκλημάτων έτσι όπως έχουν κατοχυρωθεί, ιστορικά, στο Διεθνές Δίκαιο μέσα από την νυν ειδική καταστατική κατηγοριοποίηση τους ως ξεχωριστές εγκληματικές πράξεις, τελουμένων αναλόγως. Καθίσταται δεδομένο ότι η σύνδεση αυτή εξαρτάται από την αντίστοιχη παρουσίαση των σεξουαλικών, εκείνων, εγκλημάτων που τελέστηκαν κατά την περίοδο των ενόπλων συρράξεων και θεμελιώθηκαν καταστατικά, από τη δίκη των εγκληματιών πολέμου στην Νυρεμβέργη μέχρι την πρώην Γιουγκοσλαβία, τη Ρουάντα, τη Σιέρρα Λεόνε αλλά και από το ΔΠΔ. Η μελέτη αυτή, έχει να κάνει ειδικότερα, με την διεθνή ποινική δίωξη και την διεθνή ποινική δικαιοδοσία για εγκλήματα κατά της γενετήσιας αξιοπρέπειας υπό των διατάξεων του ΚατΔΠΔ, λαμβανομένης υπόψη, της μεταψυχροπολεμικής, θεμελιώδους, πρακτικής που ακολουθήθηκε από τον ΟΗΕ για την απονομή διεθνούς ποινικής δικαιοσύνης, στα πλαίσια της ίδρυσης των ad hoc Διεθνών Ποινικών Δικαστηρίων για την πρώην Γιουγκοσλαβία και τη Ρουάντα όπως και του Ειδικού Δικαστηρίου για τη Σιέρρα Λεόνε (ΕΔΣΛ). Ενώπιον όλων των παραπάνω, εκδικάστηκαν θεμελιώδεις υποθέσεις και επήλθε η τιμωρία ιθυνόντων για την χρήση σεξουαλικής βίας, ενώ εν τη παρούση βρίσκονται σε εξέλιξη σημαντικές υποθέσεις που άπτονται της χρήσης σεξουαλικής βίας. Η καταστατική πρόβλεψη των σεξουαλικών εγκλημάτων και η νομολογιακή σύνδεση αυτών με διεθνείς κατηγορίες εγκλημάτων έρχεται να καταδείξει την σημαντικότητα της εν λόγω δέσμης διεθνών εγκλημάτων. Στόχος, περαιτέρω, της παρούσας διδακτορικής διατριβής, είναι, να παρουσιάσει την θέση της διεθνούς ποινικής δικαιοσύνης, εν γένει, σχετικά με την χρήση σεξουαλικής βίας στις ένοπλες συρράξεις, διεθνούς ή μη χαρακτήρα, και να καταδείξει την σημαντικότητα των εν λόγω εγκλημάτων στα πλαίσια της απονομής της διεθνούς δικαιοσύνης. […]